Roraꞌa,
bia raꞌa vo lo kasave revo kavariko tah karao natraim ya Jisas.
Yah katere roa Jisas veka,
“Mah Tikse,
toh va arape nanao vora laip vo nakeni revo toratora nanako?”
Yah kope Jisas kairai kire roa veka,
“Toh awirai arape kepeꞌe kwinia lo?
Kama yara tah ku vo awirai voro kamako vekarope?”
Kope bia vemona kairai roa Jisas veka,
“ ‘Biapako,
God mema,
namere mova revo,
revo romoꞌo mema olgeta re spirit mema olgeta yah kupuana mema olgeta yah ruru mema olgeta.
Yah namere mova revo kura mema veka kamere moho mema veku.’
”
Yah Jisas tare kairai roa veka,
“Awirai mema ero,
ero awaka revo.
Tah mema va namao veka emo,
vora nakemi tare.”
Kope ya saveman vo lo kara narao vora beyo neyaraka veka kaneman revo tah katere roa Jisas vova veka,
“Toh bia nape kura nena?”
Yah kope Jisas-a kairai roa vova veka,
“Bia raꞌa kakei mataimon Jerusalem yah kaute kararo mataimon Jeriko.
Yah taim vemona,
kavakakeiy aro kakana tah ava kepuna peiya,
noreka ketaiperi peiya,
yah kepieiya virivore konoi karai kapuko yah kiute peiya.
Koneman tah pris raꞌa kaute kararo ro rara vemona.
Kapiri keiya bia vemona,
karereiya yah kavororoki roꞌo rara ika paraꞌa yah kaute kararo.
“Kope Livai raꞌa minia kaute kakai rara vemo tah kapirikeiya pon yah kavororoki rara ika paraꞌa yah kaute kanoi reiya.
Yah kope bia raꞌa vo Samaria ya minia kaute kakai roꞌo rara vemona tah kavaka keiya bia vemona.
Yah taim kapirikeiya,
riva keriaperuki rova revo bia vemona.
Kanoi riya bia emo yah wel re wain-a keiya vere vere rore aoka yah keyaro.
Yah kaiviako kareretaka donki ya tah kako ya kanoi oꞌro pasindia raꞌa yah kaore rariya revo.
Kope uri vo,
silva mani riyempin kako yah karoa aka vo hotel yah kairai roa veka,
‘Mema va namaore mamiya,
kope taim nakane varu,
va mani mema nanoma veka kamaore mamiya emo.’ ”
Yah Jisas-a tare katere roa saveman vo lo veka,
“Bia nape yei aro 3-pla vemo kave kura ya bia vemona kepieiya emo?”
Kope saveman vo lo kairai roa Jisas veka,
“Bia vemo romoꞌo ya koro rova emo tah kaelpim ya ve.”
Yah Jisas kairai kire roa veka,
“Nanomi yah pasin veka emo namao minia.”